Sukob interesa između američke ratne mornarice i kitova? (15/8/01) - 2001-08-15
Dražba imovine brunejskog princa: na prodaju pozlaćeni toaletni papir i simulator leta helikoptera Comanche
"Christian Science Monitor" jutros piše o neobičnom sukobu interesa – američke ratne mornarice i kitova. Prema pisanju ovog bostonskog dnevnika, mornarica namjerava postaviti novi sonarni sistem, koji bi koristio podvodne mikrofone i emitiranje zvukova na niskim frekvencijama za osluškivanje podmornica. Borci za zaštitu okoliša tvrde, međutim, da bi ovaj sustav mogao pridonijeti sve većem “zvučnom zagađenju oceana”, te da bi mogao dovesti do nasukavanja kitova i delfina, koji izbjegavaju takve zvukove. Inače, mornaričke vježbe već su u više navrata rezultirale nasukavanjem kitova, pa se od novog sonara očekuju dokazi da neće biti štetan za morske sisavce. Izdvajamo i jednu zanimljivu vijest iz "Los Angeles Timesa". Izvjestitelj "Timesa" poslao je iz Bruneja članak o raskošnoj dražbi imovine princa Jefrija Bolkijaha, brata sultana Bruneja. Do grla zaduženi princ, koji je u proteklih deset godina protratio 16 milijardi dolara obiteljskog bogatstva, prisiljen je dražbom nadoknaditi dio dugova. U njegovoj palači ovih se dana na prodaju nudi – pozlaćeni toalet papir, mramorni nužnici, simulator leta helikoptera Comanche, kauč u obliku stražnjeg dijela Cadillaca, dvoja Mercedesova vatrogasna kola...i još mnogo toga. Princ, koji više nije u milosti, trenutno živi od mjesečnog džeparca vrijednog 300 tisuća dolara. Njegov brat sultan, inače, ima palaču od 1.788 soba, koja je, za usporedbu, veća i od Vatikana.